**ΠΑΝΕΠΙΣΤΗΜΙΟ ΠΑΤΡΩΝ – ΤΜΗΜΑ ΠΟΛΙΤΙΚΩΝ ΜΗΧΑΝΙΚΩΝ**

**ΚΑΝΟΝΙΣΜΟΣ ΠΡΟΠΤΥΧΙΑΚΩΝ ΣΠΟΥΔΩΝ**

Η ενότητα αυτή περιγράφει την οργάνωση των προπτυχιακών σπουδών, όπως αυτή ισχύει από το ακαδημαϊκό έτος 2014-2015 και μετέπειτα, μετά την αναμόρφωση του Προπτυχιακού Προγράμματος Σπουδών του Τμήματος.

Σπουδές

Η ελάχιστη δυνατή διάρκεια σπουδών που απαιτείται για τη λήψη διπλώματος στο Τμήμα Πολιτικών Μηχανικών του Πανεπιστημίου Πατρών είναι 10 εξάμηνα.

Από τη νομοθεσία παρέχεται η δυνατότητα **αναστολής φοίτησης** κατά τη διάρκεια της οποίας διακόπτεται προσωρινά η φοιτητική ιδιότητα. Οι φοιτητές έχουν το δικαίωμα να διακόψουν, με έγγραφη αίτησή τους στη Γραμματεία του Τμήματος, τις σπουδές τους για ένα έτος ανά έτος, και πάντως για όχι περισσότερα έτη από τον ελάχιστο αριθμό που απαιτούνται για τη λήψη διπλώματος, σύμφωνα με το ενδεικτικό πρόγραμμα σπουδών. Τα έτη αυτά δεν προσμετρώνται στην παραπάνω ανώτατη διάρκεια φοίτησης. Οι φοιτητές που διακόπτουν κατά τα ανωτέρω τις σπουδές του, δεν έχουν τη φοιτητική ιδιότητα καθ’ όλο το χρονικό διάστημα της διακοπής των σπουδών τους. Μετά τη λήξη της διακοπής των σπουδών οι φοιτητές επανέρχονται στο Τμήμα.

Τα μαθήματα του Προπτυχιακού Προγράμματος Σπουδών του Τμήματος κατανέμονται σε δέκα διδακτικά εξάμηνα (1ο έως και 10ο).

Κάθε εξάμηνο επιβάλλεται να περιλαμβάνει τουλάχιστον 13 πλήρεις εβδομάδες διδασκαλίας. Παράταση της διάρκειας ενός εξαμήνου επιτρέπεται μόνο σε εξαιρετικές περιπτώσεις, προκειμένου να συμπληρωθεί ο απαιτούμενος ελάχιστος αριθμός εβδομάδων διδασκαλίας, δεν μπορεί να υπερβαίνει τις δύο εβδομάδες, και γίνεται με απόφαση της Συγκλήτου, ύστερα από πρόταση της Κοσμητείας της Πολυτεχνικής Σχολής. Αν για οποιονδήποτε λόγο ο αριθμός των εβδομάδων διδασκαλίας που πραγματοποιήθηκαν σε ένα μάθημα είναι μικρότερος από 13, το μάθημα θεωρείται ότι δεν διδάχθηκε και δεν εξετάζεται, τυχόν δε εξέτασή του είναι άκυρη και ο βαθμός δεν υπολογίζεται για την απονομή του τίτλου σπουδών.

Στο πρόγραμμα σπουδών υπάρχουν μαθήματα ***υποχρεωτικά, υποχρεωτικά επιλογής κατεύθυνσης εμβάθυνσης***, και ***κατ’ επιλογήν υποχρεωτικά κατεύθυνσης εμβάθυνσης***. Τα υποχρεωτικά είναι συγκεκριμένα βασικά μαθήματα της επιστήμης του Πολιτικού Μηχανικού τα οποία πρέπει να παρακολουθήσει και εξεταστεί επιτυχώς κάθε φοιτητής. Τα υποχρεωτικά επιλογής κατεύθυνσης εμβάθυνσης και τα κατ’ επιλογήν υποχρεωτικά κατεύθυνσης εμβάθυνσης είναι μαθήματα εμβάθυνσης σε τέσσερις κατευθύνσεις.

Τα μαθήματα σπουδών αντιστοιχίζονται σε πιστωτικές μονάδες ECTS σύμφωνα με το Ευρωπαϊκό Σύστημα Μεταφοράς και Συσσώρευσης Πιστωτικών Μονάδων (European Credit Transfer and Accumulation System, ECTS).

Διδακτικές Μονάδες (ΔΜ) - Πιστωτικές Μονάδες ECTS

Η Διδακτική Μονάδα (ΔΜ) αντιστοιχεί σε μία εβδομαδιαία ώρα διδασκαλίας ή μία έως τρεις εβδομαδιαίες ώρες εργαστηρίου.

Οι Πιστωτικές Μονάδες ECTS βασίζονται στον φόρτο εργασίας που απαιτείται να καταβάλει κάθε φοιτητής για να επιτύχει τους αντικειμενικούς στόχους ενός προγράμματος σπουδών, ανάλογα με τα εκάστοτε μαθησιακά αποτελέσματα και τις γνώσεις, ικανότητες και δεξιότητες που επιδιώκεται να αποκτηθούν μετά την επιτυχή ολοκλήρωσή του.

Οι Πιστωτικές Μονάδες ECTS θεσπίστηκαν για να είναι δυνατή η μεταφορά και συσσώρευση επιτυχών επιδόσεων σε άλλα αντίστοιχα προγράμματα σπουδών του ιδίου ή άλλου ΑΕΙ σε εθνικό και ευρωπαϊκό επίπεδο, γεγονός που διευκολύνει την κινητικότητα και την ακαδημαϊκή αναγνώριση.

Ο φόρτος εργασίας που απαιτείται να καταβάλει κάθε φοιτητής κατά τη διάρκεια ενός ακαδημαϊκού έτους πλήρους φοίτησης που περιλαμβάνει κατά μέσο όρο 36 έως 40 πλήρεις εβδομάδες διδασκαλίας, προετοιμασίας και εξετάσεων, αποτιμάται μεταξύ 1.500 και 1.800 ωρών εργασίας, οι οποίες αντιστοιχούν σε εξήντα 60 Πιστωτικές Μονάδες. Με βάση τα παραπάνω, οι πενταετούς διάρκειας σπουδές που οδηγούν σε τίτλο «Master», πρέπει να αντιστοιχούν σε συνολικά σε 60x5=300 Πιστωτικές Μονάδες ECTS.

Στο Τμήμα Πολιτικών Μηχανικών του Πανεπιστημίου Πατρών εφαρμόστηκε το Σύστημα Μεταφοράς και Συσσώρευσης Πιστωτικών Μονάδων ECTS για πρώτη φορά το ακαδημαϊκό έτος 2009-2010. Το πενταετούς διάρκειας προπτυχιακό πρόγραμμα σπουδών του Τμήματος, δηλαδή, οργανώθηκε έτσι ώστε να αντιστοιχεί σε 300 Πιστωτικές Μονάδες ECTS. Οι πιστωτικές αυτές μονάδες κατανέμονται ισομερώς στα 10 εξάμηνα φοίτησης που απαιτούνται για τη λήψη διπλώματος, έτσι ώστε σε κάθε εξάμηνο να αντιστοιχούν 300/10=30 Πιστωτικές Μονάδες ECTS.

**Οργάνωση Προγράμματος Σπουδών - Κατευθύνσεις Εμβάθυνσης**

Το προπτυχιακό πρόγραμμα σπουδών του Τμήματος δομείται ως εξής:

Τα τρία πρώτα έτη και το πρώτο εξάμηνο του τετάρτου έτους (εξάμηνο 1ο έως και 7ο) οι σπουδές είναι κοινές για όλους τους φοιτητές του Τμήματος και περιλαμβάνουν 36 υποχρεωτικά βασικά μαθήματα κορμού, καθώς και 2 μαθήματα ξένης γλώσσας που επιλέγονται στο 1ο και 6ο εξάμηνο.

Τα δύο τελευταία έτη (εξάμηνο 8ο έως και 10ο ) οι σπουδές είναι σπουδές εμβάθυνσης. Για τον σκοπό αυτό δημιουργήθηκαν από τους Τομείς του Τμήματος **Κατευθύνσεις Εμβάθυνσης** με βάση την εξής φιλοσοφία: να συνδυάζουν αρμονικά την εξειδίκευση σε μία από τις επιστημονικές κατευθύνσεις που θεραπεύει το Τμήμα, με ταυτόχρονη δυνατότητα απόκτησης βασικής γνώσης και από τις άλλες επιστημονικές κατευθύνσεις χωρίς, όμως, να στερεί από τους φοιτητές τη δυνατότητα να ικανοποιούν με φειδώ και τις ευρύτερες προσωπικές επιστημονικές επιλογές τους.

Στο 8ο εξάμηνο σπουδών οι φοιτητές του Τμήματος υποχρεούνται, με βάση τα ενδιαφέροντά τους, να επιλέξουν Κατεύθυνση Εμβάθυνσης. Η επιλογή γίνεται ηλεκτρονικά με την ταυτόχρονη δήλωση των μαθημάτων στην αρχή του 8ου εξαμήνου. Στο Τμήμα υπάρχουν τέσσερις Κατευθύνσεις Εμβάθυνσης:

* 1η Κατεύθυνση Εμβάθυνσης: «Κατασκευές».
* 2η Κατεύθυνση Εμβάθυνσης: «Γεωτεχνική Μηχανική - Έργα Υποδομής»
* 3η Κατεύθυνση Εμβάθυνσης: «Υδραυλική Μηχανική - Τεχνολογία Περιβάλλοντος»
* 4η Κατεύθυνση Εμβάθυνσης: «Συστήματα Βιώσιμων Μεταφορών και Διαχείρισης»

Κανόνες Δήλωσης Μαθημάτων Εξαμήνου

Στην αρχή κάθε εξαμήνου και σε ημερομηνίες που ορίζονται από τον Κοσμήτορα της Πολυτεχνικής Σχολής και ανακοινώνονται στον ιστότοπο του Τμήματος, κάθε φοιτητής πρέπει να εγγραφεί και ακολούθως να καταθέσει ηλεκτρονική δήλωση με τα μαθήματα τα οποία θα παρακολουθήσει στο συγκεκριμένο εξάμηνο.

Μετά τη λήξη της προθεσμίας καμία δήλωση δε γίνεται δεκτή, αρχική ή τροποποιητική της υποβληθείσας.

Με αυτή τη δήλωση κάθε φοιτητής αποκτά δικαίωμα στο τέλος του συγκεκριμένου εξαμήνου και στην επόμενη εξεταστική περίοδο του Σεπτεμβρίου να συμμετέχει στις εξετάσεις των μαθημάτων που δήλωσε.

Αν ένας φοιτητής δεν καταθέσει δήλωση στην αρχή του εξαμήνου, τότε θεωρείται ότι δεν θα παρακολουθήσει μαθήματα και δεν θα συμμετέχει στις εξετάσεις αυτού του εξαμήνου αλλά και στην επαναληπτική εξέταση του Σεπτεμβρίου.

Για το χειμερινό εξάμηνο μπορεί να δηλωθούν μόνον εκείνα τα μαθήματα, τα οποία περιλαμβάνονται στα μαθήματα των χειμερινών εξαμήνων (1ο, 3ο, 5ο, 7ο και 9ο) του ενδεικτικού προγράμματος σπουδών. Αντίστοιχα, για το εαρινό εξάμηνο μπορεί να δηλωθούν μόνο τα μαθήματα των εαρινών εξαμήνων (2ο, 4ο, 6ο, 8ο και 10ο) του ενδεικτικού προγράμματος σπουδών.

Στη δήλωση μαθημάτων περιλαμβάνονται:

* Όλα τα μαθήματα προηγουμένων εξαμήνων, στα οποία ο φοιτητής απέτυχε.
* Όλα τα μαθήματα προηγουμένων εξαμήνων, τα οποία ο φοιτητής δεν είχε ενδεχομένως δηλώσει.
* Όλα τα μαθήματα του εξαμήνου στο οποίο ο φοιτητής εγγράφεται.

Δεν επιτρέπεται η δήλωση μαθημάτων επόμενου διδακτικού εξαμήνου από αυτό που βρίσκεται ο φοιτητής.

Η εγγραφή σε μάθημα, η παρακολούθηση του οποίου προϋποθέτει γνώσεις από μαθήματα προηγουμένων εξαμήνων του ενδεικτικού προγράμματος σπουδών τα οποία ο φοιτητής δεν έχει παρακολουθήσει και εξεταστεί επιτυχώς, γίνεται με αποκλειστική ευθύνη του εγγραφόμενου φοιτητή.

Στο 9ο και στο 10ο εξάμηνο, οι φοιτητές δηλώνουν υποχρεωτικά τη Διπλωματική Εργασία Ι και τη Διπλωματική Εργασία ΙΙ, αντίστοιχα, ακόμα και εάν η ημερομηνία έναρξης εκπόνησής της είναι μεταγενέστερη.

**Εξετάσεις**

Για τα μαθήματα που διδάσκονται σε ένα εξάμηνο, υπάρχουν **δύο εξεταστικές περίοδοι**. Οι εξετάσεις διενεργούνται αποκλειστικά μετά το πέρας του χειμερινού και του εαρινού εξαμήνου για τα μαθήματα που διδάχθηκαν στα εξάμηνα αυτά, αντίστοιχα. Ο φοιτητής δικαιούται να εξεταστεί στα μαθήματα και των δύο εξαμήνων πριν από την έναρξη του χειμερινού εξαμήνου κατά την επαναληπτική εξεταστική περίοδο του Σεπτεμβρίου. Ειδική μέριμνα λαμβάνεται για την προφορική εξέταση φοιτητών με αποδεδειγμένη πριν από την εισαγωγή τους στο Τμήμα δυσλεξία.

Οι ημερομηνίες των εξεταστικών περιόδων και το αναλυτικό πρόγραμμα κάθε περιόδου ανακοινώνεται έγκαιρα από τη Γραμματεία του Τμήματος.

Κάθε φοιτητής έχει δικαίωμα συμμετοχής στις εξετάσεις **μόνον** εκείνων των μαθημάτων του συγκεκριμένου εξαμήνου, τα οποία έχει μόνος του καθορίσει με τη δήλωση μαθημάτων εξαμήνου, που κατέθεσε στην αρχή του εξαμήνου. Φοιτητές που δεν έχουν υποβάλει δήλωση μαθημάτων ή έχουν υποβάλει εκπρόθεσμες δηλώσεις δεν γίνονται δεκτοί στις εξετάσεις του εξαμήνου. Οποιαδήποτε βαθμολογία κατατεθεί εκ παραδρομής από διδάσκοντα για φοιτητές που δεν έχουν εγγραφεί εγκαίρως σε μάθημα δεν μπορεί να καταχωρηθεί από τη Γραμματεία.

Η διάρκεια των εξετάσεων είναι τρεις εβδομάδες για τις περιόδους Ιανουαρίου-Φεβρουαρίου και Ιουνίου και τέσσερις εβδομάδες για την περίοδο Σεπτεμβρίου.

Σε περίπτωση που ένας φοιτητής δεν συμμετέχει ή συμμετέχει μεν αλλά δεν έχει επιτυχία και στις δύο εξετάσεις ενός μαθήματος, τότε:

1. Εάν πρόκειται για υποχρεωτικό μάθημα, τότε έχει την υποχρέωση να ξαναδηλώσει το μάθημα αυτό σε επόμενο έτος. Με τη δήλωση αυτή έχει την ευκαιρία να το ξαναπαρακολουθήσει και αποκτά πάλι το δικαίωμα συμμετοχής του στις αντίστοιχες εξετάσεις.
2. Εάν πρόκειται για κατ’ επιλογήν μάθημα, τότε μπορεί να δηλώσει πάλι το ίδιο μάθημα σε ένα επόμενο έτος **εαν το μάθημα προσφέρεται** για να το ξαναπαρακολουθήσει και να αποκτήσει έτσι το δικαίωμα συμμετοχής του στις αντίστοιχες εξετάσεις. Έχει όμως και τη δυνατότητα να μην ξαναδηλώσει αυτό το μάθημα, αλλά σε επόμενο έτος να επιλέξει και να δηλώσει αντ’ αυτού ένα άλλο κατ’ επιλογήν μάθημα.
3. Εάν φοιτητής αποτύχει περισσότερες από τρεις φορές σε ένα μάθημα, έχει τη δυνατότητα εξέτασης, με απόφαση του Κοσμήτορα, ύστερα από αίτησή του, από τριμελή επιτροπή καθηγητών της Σχολής, οι οποίοι έχουν το ίδιο ή συναφές γνωστικό αντικείμενο και ορίζονται από τον Κοσμήτορα. Από την επιτροπή εξαιρείται ο υπεύθυνος της εξέτασης διδάσκων. Σε περίπτωση αποτυχίας, ο φοιτητής συνεχίζει ή όχι τη φοίτησή του σύμφωνα με τους όρους και τις προϋποθέσεις που καθορίζονται στον Οργανισμό του Ιδρύματος, στους οποίους περιλαμβάνεται και ο μέγιστος αριθμός επαναλήψεων της εξέτασης σε ένα μάθημα.

Οι επί διπλώματι φοιτητές έχουν δικαίωμα να εξετάζονται σε μαθήματα μη αντιστοίχου εξαμήνου κατά τις Εξετάσεις Ιανουαρίου-Φεβρουαρίου και Ιουνίου εάν οφείλουν συνολικά 8 μαθήματα ή λιγότερα. Για να αποκτήσουν δικαίωμα συμμετοχής σε εξέταση μαθήματος μη αντιστοίχου εξαμήνου θα πρέπει να καταθέσουν έγγραφη αίτηση στη Γραμματεία του Τμήματος, εντός χρονικού διαστήματος που καθορίζεται με ανακοίνωση της Γραμματείας στον ιστότοπο του Τμήματος. Εκπρόθεσμες αιτήσεις δεν λαμβάνονται υπόψη.

Αλλαγή Κατεύθυνσης Εμβάθυνσης

Αν ένας φοιτητής, αφού δηλώσει στο 8ο εξάμηνο των σπουδών του ότι ακολουθεί μια συγκεκριμένη Κατεύθυνση Εμβάθυνσης, κρίνει ότι για κάποιο λόγο θέλει να αλλάξει Κατεύθυνση Εμβάθυνσης, μπορεί να το κάνει στην αρχή του 9ου εξαμήνου, καταθέτοντας στην Γραμματεία του Τμήματος σχετική **Αίτηση Αλλαγής Κατεύθυνσης Εμβάθυνσης,** δηλώνοντας την Κατεύθυνση Εμβάθυνση της νέας του προτίμησης.

 Αλλαγή Κατεύθυνσης Εμβάθυνσης μπορεί να γίνει **μόνο μία φορά**. Η αίτηση αλλαγής θα κατατίθεται στην Γραμματεία του Τμήματος **πριν** την περίοδο δηλώσεων μαθημάτων του 9ου εξαμήνου.

Με την αλλαγή Κατεύθυνσης Εμβάθυνσης πρέπει αυτός ο φοιτητής μέχρι το τέλος των σπουδών του να συμπληρώσει επιτυχώς τις εξετάσεις στα μαθήματα που αντιστοιχούν στην νέα Κατεύθυνση Εμβάθυνσης. Μαθήματα που έχει ήδη περάσει ο φοιτητής στην παλαιά Κατεύθυνση Εμβάθυνσης μεταφέρονται και αντιστοιχούνται με βάση τον κωδικό τους στις ομάδες του νέου Κύκλου Σπουδών. Μαθήματα που δεν ανήκουν σε καμία ομάδα του νέου Κύκλου Σπουδών θεωρούνται ως μαθήματα «Εκτός Ομάδων» (ΕΟ).

**Δίπλωμα και Κατευθύνσεις Εμβάθυνσης**

Όλοι οι απόφοιτοι του Τμήματος Πολιτικών Μηχανικών του Πανεπιστημίου Πατρών λαμβάνουν χωρίς διάκριση τον τίτλο του Διπλωματούχου Πολιτικού Μηχανικού. Η Κατεύθυνση Εμβάθυνσης που ακολούθησε ο καθένας αναγράφεται στο δίπλωμα.

Στο πιστοποιητικό αναλυτικής βαθμολογίας και στο Παράρτημα Διπλώματος, που λαμβάνει κάθε απόφοιτος, αναγράφονται αναλυτικά όλα τα μαθήματα, τα οποία παρακολούθησε, ο τίτλος της Διπλωματικής Εργασίας, η συμμετοχή του στην Πρακτική Άσκηση, εφόσον ολοκληρώθηκε, και η Κατεύθυνση Εμβάθυνσης.

Βαθμολόγηση - Υπολογισμός Βαθμού Διπλώματος

Η επίδοση των φοιτητών στα μαθήματα βαθμολογείται στην κλίμακα 0-10, με άριστα το 10 και ελάχιστο βαθμό επιτυχίας το 5. Οι βαθμοί δίνονται με διαβαθμίσεις της ακέραιης ή μισής μονάδας.

Ο βαθμός διπλώματος υπολογίζεται από τους βαθμούς των μαθημάτων που παρακολούθησε ο φοιτητής και συμμετέχουν στον βαθμό διπλώματος και από τον βαθμό της Διπλωματικής Εργασίας (ΔΕ) ως εξής:

Ο βαθμός κάθε μαθήματος πολλαπλασιάζεται επί τον συντελεστή βαρύτητας του μαθήματος και ο βαθμός της ΔΕ με τον συντελεστή βαρύτητας της ΔΕ. Το άθροισμα των επί μέρους γινομένων διαιρείται με το άθροισμα των συντελεστών βαρύτητας όλων των μαθημάτων και της ΔΕ.

Οι συντελεστές βαρύτητας των μαθημάτων κυμαίνονται από 1,0 έως 2,0 και ορίζονται ως εξής:

* Μαθήματα με 1 ή 2 διδακτικές μονάδες έχουν συντελεστή βαρύτητας 1,0.
* Μαθήματα με 3 ή 4 διδακτικές μονάδες έχουν συντελεστή βαρύτητας 1,5.
* Μαθήματα με περισσότερες από 4 διδακτικές μονάδες έχουν συντελεστή βαρύτητας 2,0.

 Το άθροισμα βαρών των μαθημάτων είναι 80,5. Η ΔΕ έχει συντελεστή βαρύτητας 18.

**Χαρακτηρισμός Βαθμού Διπλώματος**

5,0 - 6,49 = ΚΑΛΩΣ

6,50 - 8, 49 = ΛΙΑΝ ΚΑΛΩΣ

8,50 - 10,0 = ΑΡΙΣΤΑ

Κατάθεση Βαθμολογίων – Ημερομηνία Κτήσης Διπλώματος

Η Ημερομηνία Κτήσης Διπλώματος είναι ενιαία για όλους τους αποφοίτους της ίδιας εξεταστικής περιόδου και ορίζεται ως η 20η ημερολογιακή ημέρα μετά τη λήξη της περιόδου αυτής. Τα βαθμολόγια των μαθημάτων κατατίθενται υποχρεωτικά εντός του επομένου 20ημέρου από την εξέταση του αντιστοίχου μαθήματος, και των διπλωματικών εργασιών μέχρι και 20 ημέρες μετά τη λήξη της εξεταστικής περιόδου. Οι φοιτητές που ενδιαφέρονται να καταστούν διπλωματούχοι κατά την συγκεκριμένη εξεταστική περίοδο καταθέτουν στη Γραμματεία του Τμήματος αίτηση για ορκωμοσία. Οι αιτήσεις ορκωμοσίας αρχίζουν να υποβάλλονται μία εβδομάδα πριν από το τέλος της εξεταστικής περιόδου και διαρκούν μία εβδομάδα.